Даниел Вълчев
Даниел Василев Вълчев е български юрист, адвокат, политик, заместник министър-председател и министър на образованието и науката, между 17 август 2005 и 27 юли 2009 г. Професор по обща теория на правото и обща теория на държавата в Софийския университет. Адвокат, член на Софийската адвокатска колегия.

Биография

Произход и академична кариера 
Роден е на 10 август 1962 г. в Бургас, България. Баща му е капитан на кораб. И двамата му родители са родени в Малко Търново. Възпитаник е на Четвърта езикова гимназия във Варна. През 1987 г. се дипломира в Юридическия факултет на Софийския университет „Св. Климент Охридски“. През мандата на президента Желю Желев е юридически съветник в президентството.

Специализира в Международния институт за публична администрация (IIAP, Cycle court) – Париж, 1991 г.; Военен колеж на НАТО (NATO Defense college – CSCE course) – Рим, 1992 г.

Защитава докторат по право през 1995 г. с дисертация на тема: „Държавна власт и народен суверенитет“. От 2004 г. е доцент, а от 2013 г. професор в СУ в Юридически факултет, катедра „История и теория на държавата и правото“. Води курсове по Обща теория на правото, Политически и правни учения, Обща теория на държавата, Защита на правата на човека и др.

Политическа кариера 
Народен представител и председател на Постоянната комисия по европейска интеграция и член на Комисията по правни въпроси в XXXIX народно събрание. Съпредседател на Съвместния парламентарен комитет – България – Европейски съюз,
представител на Народното събрание на Република България в Конвента за бъдещето на Европа, изготвил проект на Европейска конституция – март 2002 – юли 2003 г. Народен представител в XL народно събрание, избран от листа на НДСВ.

Вълчев е известен с връзките си с шефа на разузнаването преди 1989 г. Любен Гоцев, с бившия министър на отбраната Димитър Луджев, който го назначава в ръководеното от него министерство, с банкера Емил Кюлев и други политици и крупни бизнесмени. В XXXVI народно събрание Даниел Вълчев и свързана с него фирма са разследвани за корупция и участие в източване на държавно дружество.

Даниел Вълчев е министър на образованието и науката, между 17 август 2005 и 27 юли 2009 г. По време на неговото управление са извършени промени в образователната система. Той е министърът, който въвежда делегирани (самостоятелни) бюджети за българските училища, външното оценяване всяка година на всеки ученик. През 2007 г. се провежда учителска стачка, която е най-голямата и продължителна учителска стачка в България.

Бизнес активности 
Участник е и в икономическия живот на България след 1989 г. Във фирмата „Филимко“ АД е бил съдружник на Любен Гоцев (1997 г.), работил е и с Емил Кюлев и с други главни действащи лица на българския преход. Бил е член и на ръководството на солидни фирми в туристическия, застрахователния и други браншове като „Златни пясъци“, ЗАД „Булстрад-живот“, „Ривиера ИН“ АД, „Сигма“ ООД, „Ривиера Мениджмънт“ АД, „Албин Корпорейшън“ (от Британските Вирджински острови), „Росексимбанк“ АД (като представител на „Демекско консултантс“ ООД, Република Кипър) и други.

Владее английски, френски и руски език.

Декан на Юридическия факултет на Софийския университет 
На 8 април 2019 г. Даниел Вълчев е избран за декан на Юридическия факултет на Софийския университет, сменяйки Сашо Пенов. За и при избирането му не се споменава от него, като бивш министър на образованието, за ключовия проблем с подготовката на юридическите кадри, която е на обидно ниско равнище в България, според бившия декан и зам-ректор Живко Миланов.

Награди и отличия 
 Почетен доктор на Университета „Сока“ – Токио и почетен професор на Шанхайския университет.
 Национален орден „За заслуга“ – държавен орден, връчен от Президента на Френската република.
 Орден на звездата на италианската солидарност – държавен орден, връчен от Президента на Италианската република.
 Притежател на черен колан III дан, по киокушинкай.

Семейство 
Даниел Вълчев е разведен. Има две дъщери – Силвана Даниелова Вълчева и Калина Даниелова Вълчева. В началото на септември 2013 му се ражда и син.

Библиография

Научни изследвания 
 Монографии и сборници с научни статии
 Държавна власт и народен суверенитет, монография, Университетско издателство „Св. Климент Охридски“, София, 1996
 Студии по история на европейската философия на правото, сборник студии, Издателство СИБИ, София, 1999
 От апология на правната норма към теория на правния ред, Университетско издателство „Св. Климент Охридски“, София, 2003
 Валидност и легитимност в правото, монография, Издателство „Сиела“, София, 2012
 Лекции по Обща теория на държавата, сборник лекции, Издателство „Сиела“, София, 2013
 Лекции по Обща теория на правото, част първа, Издателство „Сиела“, София, 2016

 По-важни научни публикации в сборници и в периодиката
 „Общественият договор“ на Русо – химн на свободата и предчувствие за тоталната власт“, студия – послеслов към Жан-Жак Русо, „За обществения договор“, Издателство „ЛИК“, София, 1996
 „Народен суверенитет и политически организации в обществото“, сп. „Държава и право“, кн. 4, 1990
 „Народен суверенитет и учредителна власт“, сп. „Държава и право“, кн. 10, 1990
 „Към проблема за носителя на суверенитета“, сп. „Правна мисъл“, кн. 3, 1991
 „La crise des systèmes normatifs dans les sociétés post-communistes et le maintien de l'ordre“, сб. „Normes et déviances en Europe“, Edition L'Harmattan, Paris, 1994
 Понятието „суверенитет" в учението на Жан Боден и класическата немска публичноправна доктрина“, сп. „Правна мисъл“, кн. 2, 1995
 „Проблемът за държавата в традиционния юридически позитивизъм и в чистото учение за правото на Келзен“, сп. „Съвременно право“, кн. 5, 1995
 „Правата на човека и съвременната държава“, сп. „Съвременно право“, кн. 6, 1997
 „Проблемът за справедливостта и правото в учението на Аристотел“, сп. „Съвременно право“, кн. 5, 1998
 „Демокрацията като децентрализирано правосъздаване“, сп. „Съвременно право“, кн. 4, 2000
 „Норберто Бобио и раждането на италианската аналитична школа“, сп. „Съвременно право“, кн. 4, 2004
 „Ред, закон и държава в учението на Платон – Космос“, сп. „Съвременно право“, кн. 6, 2009
 „Ред, закон и държава в учението на Платон – Полис“, сп. „Съвременно право“, кн. 2, 2010
 „Държавата като самия правен ред“, сп. „Правна мисъл“, кн. 4, 2010

Белетристика 
 Сборници с разкази
 Да обичаш на инат, Издателство „Сиела“, София, 2009, 108 стр.
 8 1/2 разкази, Издателство „Сиела“, София, 2011, 88 стр.
 Разкази, Издателство „Сиела“, София, 2017, 192 стр.

Бележки

Външни препратки 

 Профили
 Официален сайт на проф. д-р Даниел Вълчев
 Биография на Даниел Вълчев на сайта на адвокатско дружество „Плочева, Вълчев и съдружници“

 Статии
 „Най-важната тухла в стената“, в-к „Капитал“, 29 май 2009
 „Между сеира и дебата за училището“, в-к „24 часа“, 29 април 2010
 „Платено висше? Тогава търг и за 1/2 от депутатите“, в-к „24 часа“, 8 юни 2010
 „Трудният избор между рязането на ленти и правилните решения“, в-к „24 часа“, 23 май 2011

 Интервюта
 „Тежестта на кризата трябва да се разпредели по-справедливо“, интервю на Галя Горанова, в-к „Сега“, 23 март 2011
 „ГЕРБ бутна статуквото, но нищо повече“, интервю на Анета Петкова, в-к „Труд“, 21 април 2011
 „ГЕРБ има шанс само с Борисов“, интервю на Лиляна Клисурова, в-к „24 часа“, 1 юли 2011

 Други
 Запис, на който Даниел Вълчев и министър Орешарски се уговарят да „разтакават“ стачкуващите учители, YouTube, публикуван на 8 октомври 2007

Български адвокати
Български политици след 1989
Министри на образованието на България
Вицепремиери на България
Народни представители от НДСВ
Възпитаници на Софийския университет
Преподаватели в Юридическия факултет на Софийския университет
Родени в Бургас